ፍርድ ቤቶች በመስከረም ወር የሚያዩት አጣዳፊና መሠረታዊ ጉዳዮችን ብቻ መሆኑ ተገለጸ
ከጳጉሜን 2 ቀን 2012 ዓ.ም. ጀምሮ የሦስቱም የፌዴራል ፍርድ ቤቶች ማለትም የፌዴራል የመጀመርያ ደረጃ ፍርድ ቤት፣ የከፍተኛና የጠቅላይ ፍርድ ቤቶች ዳኞች ዕረፍት ላይ ስለሚሆኑ፣ ፍርድ ቤቶቹ የሚያዩት አጣዳፊና መሠረታዊ ጉዳዮችን ብቻ መሆኑን ጠቅላይ ፍርድ ቤት አስታወቀ፡፡ ፍርድ ቤቶቹ በከፊል ዝግ ሆነው እንደሚቆዩ ያስታወቀው ጠቅላይ ፍርድ ቤት፣ ዳኞች በዕረፍት ላይ በሚቆዩባቸው 20 የሥራ ቀናት ውስጥ ጊዜ የማይሰጡ መሠረታዊ መብቶችና ከአገር ሰላምና ፀጥታ ጋር ግንኙነት ያላቸው ጉዳዮች ብቻ በተረኛ ችሎቶች እንደሚታዩ ግልጽ አድርጓል፡፡ የጊዜ ቀጠሮ፣ የዋስትና፣ የዕግድ፣ የመያዣና የብርበራ ትዕዛዞች፣ በተፋጠነ ሥነ ሥርዓት የሚታዩ የእጅ ከፍንጅ ወንጀሎች፣ የቤተሰብና ከሕፃናት አስተዳደግ ጋር የተያያዙ ጉዳዮች ብቻ የሚታዩ መሆናቸውን የጠቅላይ ፍርድ ቤት ፕሬዚዳንት ወ/ሮ መዓዛ አሸናፊ ተናግረዋል፡፡ ዳኞች ምንም እንኳን የዓመት ዕረፍታቸውን የሚወስዱት በነሐሴና በመስከረም ወር ቢሆንም፣ ኮሮና ቫይረስ (ኮቪድ 19) በመከሰቱና ከእሱ ጋር በተያያዘ በተፈጠረው የአሠራር ሒደት፣ የነሐሴ ወርን በሥራ ላይ ለማሳለፍ መገደዳቸውም ተገልጿል፡፡ ዳኞች በዓመቱ መጀመርያ (መስከረም 2013) ወር ላይ የዕረፍት ጊዜያቸው እንዲሆን የተወሰነ ቢሆንም፣ አብዛኞቹ ዳኞች በራሳቸው ፈቃደኝነት ውዝፍ መዛግብትን በማጥራት ሥራ ላይ የሚቆዩ መሆናቸውም ተጠቁሟል፡፡ እንደ ወ/ሮ መዓዛ ገለጻ የ2013 ዓ.ም. የፍርድ ቤቶች ወይም የዳኝነት ተግባርን በዕውቀትና በሙያ፣ በገለልተኝነትና በሀቀኝነት፣ በቅልጥፍናና በጥራት፣ በነፃነትና በተጠያቂነት የሚወጡበት ዓመት ይሆናል፡፡ የፌዴራል ፍርድ ቤቶች መጋቢት 4 ቀን 2012 ዓ.ም. በኢትዮጵያ በተከሰተው ኮሮና ወረርሽኝ ምክንያት ከመጋቢት 10 እስከ ሐምሌ 10 ቀን 2012 ዓ.ም. ድረስ በከፊል ዝግ ሆነው ከቆዩ በኋላ፣ ከሐምሌ 15 እስከ 30 ቀን 2012 ዓ.ም. ድረስ ሙሉ አገልግሎት ሲሰጡ ቆይተዋል፡፡ ከነሐሴ 1 እስከ ነሐሴ 29 ቀን 2012 ዓ.ም. ዳኞች በሙሉ የሥራ ጊዜ በችሎት ሆነው በመመርያ የተመረጡ ጉዳዮችን ሲመለከቱ መቆየታቸው ይታወሳል፡፡ 